Ndi kakanundiŋ, dabuŋsiga babo tu lau babo ma kuduwaga biŋtuaŋ ŋa tu Juda ŋiŋ Lau Si Guliŋ ŋa ŋiŋ ŋalaloŋ tiyaŋoŋ gu gele edele ŋgu sunuŋ ndi Yisu. Ma sumbu aŋa maŋgeŋ to ma siga ae ndi Pailot gi.
Ma Pailot kisi ae, “Kai Juda ŋiŋ kiŋ, a?” Ma Yisu guwi aŋa biŋ ma guŋguŋ, “Gindiŋ danaŋ kai ta guŋguŋ.”
Ndi danaŋ dabuŋsiga babo sitiŋ biŋ kilili pi ae.
Ma Pailot kisi ae gumbau, “Kai wa wi saŋiŋ biŋ, ma mba? Sasitiŋ biŋ kilili pi kai.”
Tiyaŋoŋ Yisu guwi biŋ taŋ, ma Pailot kelekatau.
Ndi no danaŋ tambu nuwaŋ noŋ kalabusu, ŋaseŋ ŋgu Barabas. Agumoaŋ toŋ lawiŋ ŋa aneŋ sili lawiŋ ndi lau Rom ŋa ma sili lau ŋasakalaŋ u. Ma lau Rom ŋa siga siya to ma siki sasonoŋ kalabusu. Ndi yala godobe ndi no lau Juda ŋa ŋiŋ sonda gabo Moziŋ Pasova ŋa mbo si, di Pailot gumbuliye dalawaŋ nuwaŋ edeneŋ ŋgu. Lau Juda ŋa wa sisi u tambu kalabusu ŋa nuwaŋ, de ae wa lowai ae si ndi siya ŋa.
Lau kilili aneŋ sili ataŋ sa si ndi no Pailot kizai Yisu, di sisi ae ŋgu lowai tambu kalabusu ŋiŋ nuwaŋ si mbuliye dalawaŋ danaŋ.
Pailot gugu ŋgu dabuŋsiga babo taeŋdiŋ Yisu ŋamolaŋ, ma gu danaŋ ŋa de siga Yisu sindi ae sombo. Gu danaŋ ŋa aŋa taeŋgi ŋgu lowai Yisu si ŋa, de kisi siya, “Mamiŋ taeŋgi ŋgu kiya walowai Kiŋ Juda ŋa si ndi mbiya, ma mba?”
Tiyaŋoŋ dabuŋsiga babo sikili lau toŋ gabo danaŋ ŋgu sisi Pailot ŋgu lowai Barabas si ndi siya ŋa.
Ma Pailot kisi siya, “Dadanaŋ kiya wanuŋ sasaŋaŋ ndi tambu deneŋ, aneŋ mameseŋ ŋgu lau Juda ŋa ŋiŋ Kiŋ?”
Ma sasitaleŋ, “Li ae pi asotaŋ!”
Di Pailot kisi siya, “Gu sasaŋaŋ ŋa? Akunuŋ yamba dedele?” Tiyaŋoŋ sasitaleŋ tu ŋayaŋga, “Li ae u pi asotaŋ!”
Pailot ŋgu nuŋ lau ta ŋiŋ taeŋ anda si, de gulusa ŋgu lowai Barabas si ndi siya ŋa. Ma akiki Yisu ndi lau lawiŋ ŋa ŋgu si ae ŋa bwaŋ, ma sili ae u pi asotaŋ.
Lau lawiŋ ŋa suŋguŋ biŋ susu pi Yisu
Lau lawiŋ ŋa siga Yisu sindi Pailot ŋa za ŋa talabaŋ gi, ma sasitaleŋ biŋ ŋgu lau lawiŋ ŋa kalibe sili ataŋ sa.
Ma siki Yisu kikalaŋ kwi koko baliŋ gindiŋ kiŋ sikalaŋ, ma suwi walu tutuwaŋ ma siki aguŋ gindiŋ kiŋ ŋiŋ gululuŋ.
Di sasitaleŋ guamuiŋ ndi ae, “Ei! Lau Juda ŋiŋ Kiŋ, yamato kai sa!”
Ma sasiga ae nuwaŋ ma sili ae su labolaŋ gudinaŋ kilili, ma sulusu wasuluwaŋ pi ae. Sopoŋ ŋaiŋnubuŋ ndi ae, ma sizawe ŋgu soto ae sa.
Supuli ae sa mbai, ma siga kwi baliŋ danaŋ i, ma siki akikalaŋ ae ta ŋa kwi sa gumbau. Ma siga ae sisi molaŋ Jerusalem ŋamaŋgeŋ gi, ŋgu sili ae u pi asotaŋ.
Sili Yisu pi asotaŋ
Lau lawiŋ ŋa siga Yisu sumoaŋ dalawaŋ, ma tambu nuwaŋ giminaŋ moaŋ geŋ taluŋ ŋamaŋgeŋ ŋa mbo. Di sika ae ŋgu balaŋ Yisu ŋa asotaŋ. Tambu ta ŋaseŋ Saimon. Ae Aleksanda wa Rupas ŋiŋ azi, ma aŋa molaŋ tuaŋ Sairini.
Siga Yisu sisi gi de sipi taluŋ aneŋ seseŋ ŋgu Golgata. (Ŋaseŋ ta taile ŋgu ‘Taluŋ Labolaŋ Ŋambi Ŋa.’)
Ma sasiki waen tu aleŋ ŋatautaŋ ŋgu li ŋawasaŋ u ndi Yisu ŋgu muŋ, tiyaŋoŋ akitauŋ.
Gudeneŋa silowai i, ma sili ae u pi asotaŋ gi. Ma sumbuliya suwa aŋa kwi ko ma sunuŋ agaeŋ pi sinda lae ŋgu sugu sae waga kwi edele.
Sasili ae u pi asotaŋ ndi kakanuŋ, yakatu gindiŋ 9 kilok.
Ma biŋ aneŋ lau babo Juda ŋa sitiŋ pi ae, de soto pi kapiya nuwaŋ, di guŋguŋ, “Lau Juda ŋa ŋiŋ Kiŋ.”
Sasili tambu yamba luwa pi asotaŋ giŋ, nuwaŋ pigi kolo Yisu ŋa maŋgeŋ aŋoŋ ŋa ma nuwaŋ pigi kolo maŋgeŋ zi ŋa.
Lau aneŋ siminaŋ si sombo, di sidaiŋ guduŋ ma sitapoŋ Yisu. Ma suŋguŋ, “Ei. Kai tambu aneŋ guŋguŋ ŋgu ze Limiŋ Dabuŋ ndei ŋa, ma ti sa umbau ndi bi talawa.
De wi ataŋ sa, ma su ŋeŋ asotaŋ mbo!”
Ma dabuŋsiga babo tu kuduwaga biŋtuaŋ ŋa dadanaŋ susu ae susu ma suŋguŋ ndi ataŋ, “Agi lau kilili sa, tiyaŋoŋ gindiŋ taŋ ŋgu ŋgi ataŋ sa.
Yamaŋguŋ magu Misia, lau Israel ŋiŋ kiŋ deneŋ, su ŋeŋ asotaŋ mbo, di yala wa makiŋiŋ ae.” Ma tambu luwa aneŋ sili pi asotaŋ siŋ Yisu, di susu ae susu giŋ.
Yisu gawiŋ
Ndi ya taŋ walaŋ, ŋakiziŋ gabo gi taluŋ mandalaŋ mbe boŋ, nagi gindiŋ 3 kilok tulula ŋa.
Ma ndi 3 kilok Yisu kitaleŋ waloŋ gabo, “Eloi, Eloi, lama sabaktani?” (Biŋ ta taile ŋgu, ‘Yowaŋ Potaŋ, yowaŋ Potaŋ, gu sasaŋaŋ ŋa kauki domweŋ ndi kiya?’)
Lau aneŋ sitaŋ kobo, di siga biŋ ŋape taŋ ma suŋguŋ, “Mugu, akitaleŋ propet Elaija.”
Ma tambu nuwaŋ gendeleŋ gi kiki kau walaŋ nuwaŋ su waen ŋatautaŋ, ma goto pi da baliŋ nuwaŋ. Ma guŋzuŋ pigi to Yisu ŋa waloŋ ŋgu amuŋ ma guŋguŋ, “Talowai ae i ma tagu, Elaija wa su mbo ma ga ae ndei ŋa, ma mba.”
Ndi no danaŋ Yisu kuwaki waloŋ gabo ma gawiŋ.
Ma ndi danaŋ kau baliŋ aneŋ kolo Limiŋ Dabuŋ ŋalaloŋ, de kimaŋgigi guluwa, geŋ paba ma gi gindiŋ ulubuŋa.
Ma tambu gabo lawiŋ ŋa aneŋ taŋ Yisu ŋa ŋaoŋ, de gugu aŋa gawiŋ ŋa dalawaŋ, ma guŋguŋ, “Biaŋoŋ, tambu deneŋ ae Potaŋ ŋa Kole.”
Lauye ŋasakalaŋ sitaŋ wisi ma sugu gele kalibe danaŋ. Maria Magadala wa Maria aneŋ Jems atuŋ wa Joses ŋiŋ nawa, ma Salome sumoaŋ siŋ siya.
Muŋ ŋa, ndi no Yisu moaŋ taluŋ Galili ŋa, de lauye danaŋ sumbuliye ae, ma si ae sa. Ma lauye kilili aneŋ sipi Jerusalem siŋ Yisu, di sitaŋ siŋ siya.
Josep kiki Yisu ŋa ŋawililaŋ geŋ lae wawaŋ
Bi aneŋ sili Yisu u, de lau Juda ŋa ŋiŋ bi simasaŋ ataŋ gu Sabat ŋa. Ndi tulula kobo ŋgu ya ŋa su,
tambu gabo Juda ŋa nuwaŋ ŋaseŋ Josep taeŋgi ŋgu yambu Yisu ŋa ŋawililaŋ. Josep ae tambu geŋ molaŋ Arimatiya ŋa, ma ae Juda ŋiŋ Lau Si Guliŋ ŋa ŋiŋ tambu tu ŋaseŋ nuwaŋ aneŋ kiki mataŋ Potaŋ ŋa guliŋ ŋgu mbo si andaneŋ. Aŋa ŋalaloŋ ŋapuŋa taŋ, de ndi Pailot gi ma kisi gu Yisu ŋa ŋawililaŋ.
Biŋ ta kunuŋ Pailot keleketau, ŋalabolaŋ ŋgu agugu i taŋ ŋgu Yisu gawiŋ i. Gu danaŋ ŋa akitaleŋ lau lawiŋ ŋa ŋiŋ tambu gabo ma kisi ae ŋgu, “Yisu gawiŋ mbai, ma mba?”
Akitapisa ŋgu Yisu gawiŋ mbai, de gulusa ndi Josep ŋgu ga Yisu ŋa ŋawililaŋ sa ŋa yambu.
Josep giga kau anda nuwaŋ aneŋ akubuliŋ muŋ i, di sigi ma giga Yisu i geŋ asotaŋ, ma goŋ ae boŋ ŋa kau ta. Ma aiga ae sa sigi ma kiki ae geŋ taluŋ zuŋwaoŋ aneŋ lakete muŋa i geŋ lae ŋalaloŋ. Ma akiyabi lae nuwaŋ gi noŋ zuŋwaoŋ ŋawaloŋ ta boŋ.
Maria Magadala ŋa wa Joses ŋanawa Maria sugu Josep kiki Yisu ŋa ŋawililaŋ geŋ lae wawaŋ danaŋ.
Bi Sabat ŋa mbo ndei gi, ma Maria Magadala ŋa wa Jems ŋa nawa Maria, ma Salome subuliŋ gele ŋambalu ŋgu siki pi Yisu ŋa ŋawililaŋ.
Ndi wake ŋa bi ŋamataŋ ŋa danaŋ siminaŋ ndi kakanundiŋ ŋgu sindi taluŋ zuŋwaoŋ lae wawaŋ ŋa siŋa. Ya pi mbo i ma sasiminaŋ sumoaŋ dalawaŋ,
ma sisi ataŋ, “Sae wa ŋgi kala sa ŋgu yabi lae aneŋ geŋ zuŋwaoŋ ŋawaloŋ, ndei ŋa?”
Tiyaŋoŋ si ŋaoŋ sa, ma sugu ŋgu lae gabo ta aneŋ geŋ siyu ŋawaloŋ geŋ gumbau taŋ.
Dadanaŋ de soto taluŋ zuŋwaoŋ ŋalaloŋ si. Sugu tambu wauŋ nuwaŋ di kikalaŋ kwi susuwi baliŋ, ma gonoŋ maŋgeŋ aŋoŋ ŋa, de seleketau aŋoŋ.
Ma tambu ta guŋguŋ, “Meleketau taŋ. Mamiŋziliŋ Yisu Nasaret ŋa, aneŋ sili ae u pi asotaŋ gi. Ageŋ deneŋ taŋ, akimazisa i mbai. Mamugu taluŋ aneŋ siki ageŋ, di ŋaeŋ.
Di miŋa ma muŋguŋ ndi aŋa ŋaseŋomi ma ndi Pita ŋgu ae wamuŋ mbiya ndi Galili ŋa. Mbiya wa mugu ae ŋeŋ diniŋ, gindiŋ biŋ aneŋ aguŋguŋ ndi mbiya muŋ i.”